ב"ה

**מאמר מסכם על רצף הוראת פרקי התניא פרקים א-יז / הרב משה לינק מחבר ביאור ספר התניא המאור שבתורה**

חלקו הראשון של ספר התניא, **ליקוטי אמרים**, "**מיוסד על פסוק כי קרוב אליך הדבר מאד בפיך ובלבבך לעשותו, לבאר היטב איך הוא קרוב מאד, בדרך ארוכה וקצרה, בעזה"י**", כאמור בדף השער.

נ"ג פרקי התניא בנויים ממספר חטיבות, אשר כל אחת מהן באה לבאר נקודה מסויימת בנושא זה - **לבאר היטב איך הוא קרוב מאד**.

החטיבה הראשונה הם הפרקים א - יז. הקושי אותו בא אדמו"ר הזקן לבאר בפרקים אלו הוא (כמפורש בפרק יז): "**דלכאורה 'בלבבך' הוא נגד החוש שלנו, שאין קרוב מאד הדבר להפך לבו מתאוות עוה"ז לאהבת ה' באמת**".

נקודת הביאור היא (כלשון אדמו"ר הזקן בפרק יז) "**דלעשותו - ר"ל האהבה המביאה לידי עשיית המצות בלבד**". כלומר, "לעשותו" הוא ביאור על "בלבבך" שנאמר לפני כן, היינו: הדרישה אינה לאהבה גמורה ואמיתית, אלא לאהבה עד כמה שהיא נצרכת לעשיית המצוות; ואהבה כזו היא אכן "קרוב מאד".

כדי לבאר נקודה זו - שני גדרים באהבת ה', מקדים אדמו"ר הזקן לבאר בפרקים הקודמים את המדרגות 'צדיק' ו'בינוני': אצל הצדיק - אהבת ה' היא אהבה גמורה ואמיתית, לעומתו הבינוני - עיקר עבודתו היא המעשה ("לעשותו"), ואהבת ה' אצלו היא אהבה שנדרשת לצורך המעשה.

יסוד החילוק שבין צדיק ובינוני הוא: אצל הצדיק - גם התחום של הרגשות (אהבה וכדומה) כולו טוב וקדושה, ולכן, אהבת ה' שלו היא אהבה גמורה, אהבה אמיתית. לעומתו הבינוני - התחום הטוב והקדוש שלו הוא ה**מעשה** (או בפירוט יותר: מחשבה, דיבור ומעשה), עולם הרגשות הפנימי שלו (בלשון התניא: ה**לב** שלו) - אינו עולם של קדושה. ולכן אהבת ה' אצל הבינוני אינה אהבה גמורה ואמיתית. עם זאת, הבינוני יכול לעורר רגשות של אהבה, וזה מסייע לו לעבודתו במעשה.

\*

אם כן, המבנה של פרקי התניא הוא כך - בשמונה שלבים:

1. **[פרק א]** הוכחות לקיומן של שתי דרגות כלליות בעבודת ה': אחת - שעיקרה המעשה, והשניה - נקיון הלב.
2. **[חלקו האחרון של פרק א, עד סוף פרק ח]** שני תחומים במבנה האישיות של האדם: התחום של 'עשר הכחות' (הכוחות הפנימיים), והתחום של 'שלושת הלבושים' (מחשבה, דיבור ומעשה). שני תחומים אלו קיימים הן בצד הטוב והן בצד הרע.
3. **[פרק ט עד תחילת פרק יב]** המלחמה בין הטוב והרע היא בשני התחומים: בעשר הכחות, ובשלושת הלבושים. ובזה: כאשר הטוב מנצח גם בעשר הכחות - זהו ה**צדיק**, כאשר גם בשלושת הלבושים הטוב אינו מנצח - זהו ה**רשע**; וכאשר הטוב מנצח בשלושת הלבושים אבל לא בעשר הכוחות - זהו ה**בינוני**.
4. **[המשך פרק יב עד תחילת פרק יד]** כוחו של הבינוני לנצח במלחמתו על שלושת הלבושים - הוא על ידי "המוח שליט על הלב", "מעט מן האור דוחה הרבה מן החושך", ו"הקדוש ברוך הוא עוזרו".

[בשלב זה כבר הובן כיצד "קרוב אליך - **לעשותו**", ההתגברות בנוגע למעשים - היא אכן שייכת וקרובה לכל אחד ואחד. מה שעלינו עדיין לבאר הוא, כיצד "קרוב אליך - בלבבך", וכדלהלן].

1. **[פרק יד]** דרישת התורה מהיהודי היא להיות שלם בתחום של **שלושת הלבושים**, ובסגנון התניא: עליו להיות **בינוני**. "מה שאין כן בדבר המסור ללב, דהיינו שיהא הרע מאוס ממש בלב – הנה זה אי אפשר שיהיה באמת לאמיתו אלא על ידי גודל ותוקף האהבה לה', ואין כל אדם זוכה לזה" (לשון התניא שם).
2. **[פרק טו ותחילת פרק טז]** גם הבינוני - כדי להלחם עם היצר ולשלוט על הטבע שלו, עליו להתעורר באהבת ה'. אלא שעיקר ה**עבודה** בזה - אינו **האהבה עצמה**, אלא מה שעל ידי האהבה הוא שולט על טבעו.
3. **[המשך פרק טז]** "הקלה" נוספת בדרגת אהבת ה' הנדרשת מבינוני: אין הכרח באהבה בהתגלות הלב, די באהבה בתעלומות לב.
4. **[פרק יז]** לסיום: **"ובזה יובן מה שנאמר כי קרוב אליך הדבר מאד בפיך ובלבבך לעשותו". אהבה ברמה כזו שעניינה להביא את 'לעשותו' - שייכת גם בבינוני, והיא "קרובה מאד".**

**\***

**כעת, נראה כיצד מחולקים בספר התניא כל אחד מהנושאים הנ"ל, ל**תת נושאים**:**

**פתיחה** (תחילת פרק א)

* "ואפילו כל העולם כולו אומרים לך צדיק אתה היה בעיניך כרשע", והרי "אל תהי רשע בפני עצמך". התשובה לזה - בפרק יג, שם מסיים לבאר את הדרגות 'צדיק בינוני ורשע', ועל פי זה יבאר ש"כרשע" אינו רשע ממש, אלא זו דרגת הבינוני.

להבנת הדברים והרחבתם מקדים:

**הוכחות לקיומן של שתי דרגות כלליות בעבודת ה': אחת - שעיקרה המעשה, וזהו ה'בינוני'; והשניה - נקיון הלב, וזהו ה'צדיק'** (פרק א)

* **דברי הרעיא מהימנא "צדיק ורע לו - שהרע שבו כפוף לטוב"**
* **סברת רבה שהוא 'בינוני' בלבד (מתבאר בפרק יג)**
* **דברי איוב "בראת צדיקים" (מתבאר בפרק יד)**
* **הבינוני בוודאי אינו עובר עבירות, שאם כן - רשע הוא**
* **דברי חז"ל "צדיקים יצר טוב שופטן" (מתבאר בפרק יג)**
* **דברי חז"ל "ראה הקב"ה בצדיקים שהם מועטים"**

שני תחומים במבנה האישיות: התחום של עשר הכחות (הכוחות הפנימיים), והתחום של שלושת הלבושים (מחשבה דיבור ומעשה). שני תחומים אלו קיימים הן בצד הטוב והן בצד הרע **(חלקו האחרון של פרק א, עד סוף פרק ח)**

* **שתי נפשות ביהודי: הנפש הבהמית והנפש האלוקית (חלקו האחרון של פרק א, ופרק ב). לכל אחת מהנפשות יש את עשר הכחות ושלושת הלבושים, כפי שיתבאר בהמשך.**
* **עשר הכחות של הנפש האלוקית (פרק ג)**
* **שלושת הלבושים של הנפש האלוקית (תחילת פרק ד)**
* **לשלושת הלבושים של הנפש האלוקית יש מעלה גדולה ויתרה מעשר הכוחות, כי על ידם הוא קיום התורה והמצוות ועל ידי זה מתאחדת הנשמה עם הקדוש ברוך הוא (פרקים ד-ה)**

**[נקודה זו יש בה אריכות גדולה בספר התניא, הן בצד הטוב - לבושי הנפש האלוקית, והן בצד הרע - לבושי הנפש הבהמית, וכדלהלן. הדבר נוגע מאד כדי להסביר את חשיבות עבודת הבינוני, הגם שעיקר עבודתו היא בתחום של לבושי הנפש ולא בתחום של כחות הנפש עצמה, הנה בעבודה של** לבושי הנפש **יש יתרון על** כחות הנפש עצמה**]**

* **עשר הכחות של הנפש הבהמית (תחילת פרק ו)**
* **שלושת הלבושים של הנפש הבהמית (המשך פרק ו)**
* **שלושת הלבושים של הנפש הבהמית הם גרועים יותר מכחות הנפש הבהמית עצמם, כי על ידם הן פעולות האדם למלא את תאוותיו, ועד תאוות איסור שהן משלש קליפות הטמאות (סוף פרק ו, פרקים ז-ח)**

המלחמה בין הטוב והרע היא בשני התחומים: בעשר הכחות, ובשלושת הלבושים **(פרק ט)**

* **הגוף הוא עיר קטנה, מלחמה בין שתי הנפשות מי ישלוט עליו**
* **רצון הנפש האלוקית לשלוט בתחום של עשרת הכחות, כדלהלן:**
* **בכחות המוחין - חב"ד**
* **להתגבר לגמרי גם במדות - יראה, אהבה, ושאר המדות**
* **בשלושת הלבושים: מחשבה דיבור ומעשה**
* **רצון הנפש הבהמית - להיפך ממש**

כאשר הטוב מנצח גם בעשר הכוחות - זהו הצדיק **(פרק י)**

* **מדרגות שונות בניצוח הטוב בעשר הכוחות:**
* **צדיק שאינו גמור, צדיק ורע לו**
* **צדיק גמור, צדיק וטוב לו**
* **כאשר הטוב מנצח לגמרי את הרע שבעשר הכוחות - הרע נהפך לטוב**

כאשר גם בשלושת הלבושים הטוב אינו מנצח - זהו הרשע(פרק יא)

* **מדרגות שונות בניצוח הרע בשלושת הלבושים:**
* **לעתים רחוקים או לפרקים קרובים**
* **במעשה בלבד, בדיבור בלבד או במחשבה בלבד**
* **רשע וטוב לו, ורשע ורע לו**

כאשר הטוב מנצח בשלושת הלבושים אבל לא בעשר הכוחות - זהו הבינוני **(פרקים יב-יג)**

* **הבינוני "לא עבר עבירה מימיו ולא יעבור לעולם" (תחילת פרק יב)**
* **בשעת התפילה - התגברות הנפש האלקית היא גם בעשר הכוחות, אבל לא לאחר התפילה (המשך פרק יב)**
* **התגברות הבינוני על יצרו בנוגע למחשבה דיבור ומעשה, למרות שאת עשר כוחותיו הפנימיים לא שינה; כי "המוח שליט על הלב" (שם)**
* **ביאור על פי זה במאמר חז"ל (שהובא בתחילת הענין, בפרק א) "בינונים זה וזה שופטן" (תחילת פרק יג)**
* **ביאור על פי זה במאמר חז"ל "ואפילו כל העולם כולו אומרים לך צדיק אתה היה בעיניך כרשע" וישוב השאלה (שנשאלה בפרק א) ממאמר חז"ל "ואל תהי רשע בפני עצמך" (המשך פרק יג)**
* **דרגת בינוני "שבתורת ה' חפצו ויהגה בה יומם ולילה לשמה" (שם)**
* **דרגת בינוני "המתפלל כל היום", ועל פי זה - ביאור סברת רבה (שהובאה בפרק א) שהוא בינוני בלבד (שם)**
* **מדרגת האהבה של הבינונים ביחס למדרגת האהבה של צדיקים; האם היא** אמת **(חלקו האחרון של פרק יג)**

דרישת התורה מהיהודי היא להיות שלם בתחום של שלושת הלבושים, עליו להיות בינוני **(פרק יד)**

* **מדת הבינוני היא מדת כל אדם, כל אדם יכול להיות בינוני בכל עת, ביכלתו לשלוט על תאוות לבו בכל הנוגע למעשה, דיבור, או מחשבה (תחילת הפרק)**
* **התחום של ה**לב **(הכוחות הפנימיים) - לא כל אחד זוכה להיות שלם בו, והוא כעין קיבול שכר, מעין עולם הבא**
* **ביאור על פי זה במאמר איוב (שהובא בפרק א) "בראת צדיקים"**
* **ביאור על פי זה בכפל לשון השבועה שמשמיעין "תהי צדיק, ואל תהי רשע" (חלקו השני של הפרק)**
* **ההשתדלות בתחום של הכחות הפנימיים, שעל זה היא השבועה "תהי צדיק": למאוס ברע ולהתענג על ה', כפי יכלתו (חלקו האחרון של הפרק)**

גם הבינוני - כדי להלחם עם היצר ולשלוט על הטבע שלו, עליו להתעורר באהבת ה' **(פרק טו, ותחילת פרק טז)**

* **"צדיק, רשע, עובד אלקים"; התואר 'עובד אלקים' נאמר על הבינוני (תחילת פרק טו)**
* **שתי דרגות בבינוני: "עובד אלקים ואשר לא עבדו", כדלהלן:**
* **בינוני "אשר לא עבדו" אינו זקוק להלחם עם היצר, כי יצרו אינו עומד לנגדו**
* **"עובד אלקים" הוא הבינוני שנלחם ביצרו ובטבעיו**
* **המלחמה עם הטבע היא על ידי התעוררות אהבה לה' (חלקו האחרון של פרק טו)**
* **מכל מקום, עיקר העבודה בזה - אינו האהבה עצמה, אלא מה שעל ידי האהבה הוא שולט על טבעו (תחילת פרק טז)**

"הקלה" נוספת בדרגת אהבת ה' הנדרשת מבינוני: אין הכרח באהבה בהתגלות הלב, די באהבה בתעלומות לב **(פרק טז)**

* **דרגת האהבה שבתעלומות לב - "כך יאתה לו"**
* **צורך האהבה להיות 'גדפין' למעשה**
* **אהבה שבתעלומות לב היא ג"כ 'גדפין' על ידי ש"הקדוש ברוך הוא מצרפה למעשה"**

סיום: אהבה ברמה כזו שעניינה להביא את 'לעשותו' - שייכת גם בבינוני, והיא "קרובה מאד" **(פרק יז)**

* **הקושי ב"קרוב אליך גו' לעשותו"**
* **היישוב: אהבה ברמה בסיסית, להביא לעשיית המצוות, היא אכן קרובה מאד**
* **עבודתו של היהודי היא אכן ברמה זו של אהבה, ולא יותר, כי בעולם הזה העבודה היא** המעשה
* **רשע באמת - אכן אינו יכול לפעול על לבו גם ברמה זו, ועליו להקדים לעשות תשובה**